ભાસ્કરની નજીક બેસીને એણે ખભો હચમચાવીને પૂછ્યું. 'મમ્મીજીના શોકનો ઇજારો આપણે એકલાએ રાખ્યો છે? તમે ના પાડી એટેલે બિચારી ભૌમિક અને ભૈરવી પણ નિરાશ થઇ ગયાં હતાં. એમને તો ત્યાં જવાની બહુ હોંશ હતી, પણ તમે એમની ઇચ્છા ઉપર પાણી ફેરવી દીધું!' સહેજ અટકીને એ બોલી. 'તમે મોઢાના મોળા છો. બંને મોટા ભાઇઓ પાસે મિંયાની મીંદડી બની જાવ છો. ત્યાં એક અક્ષર પણ નથી બોલતા. બોલવા જેવો મુદ્દો હોય તોય મૂંગા રહો છે અને અહીં મારા ઉપર અને છોકરાઓ ઉપર વટથી દાદાગીરી કરો છો.'